SL Uradni list Evropske unije L 126/63

IZVEDBENA UREDBA KOMISIJE (EU) 2016/760

z dne 13. maja 2016

o izrednih ukrepih za podporo sektorjev jajc in perutnine v Italiji

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 220(1)(a) Uredbe,

ob upoštevanju naslednjega:

(1) V Italiji je bila 15. decembra 2014 potrjena in priglašena visoko patogena aviarna influenca podtipa H5N8. Izbruh navedene bolezni je bil potrjen na komercialnem gospodarstvu s samci pitovnega purana v občini Porto Viro province Rovigo v italijanski Benečiji.

(2) Italija je nemudoma in učinkovito sprejela vse potrebne ukrepe za zdravje živali in veterinarske ukrepe, zahtevane v skladu z Direktivo Sveta 2005/94/ES (2).

(3) Italijanski organi so zlasti sprejeli ukrepe za obvladovanje in spremljanje in preventivne ukrepe ter vzpostavili okužena in ogrožena območja v skladu z Izvedbenim sklepom Komisije 2014/936/EU (3). Na ta način jim je uspela hitra zajezitev nevarnosti. Ukrepi za zdravje živali in veterinarski ukrepi so se na ravni Unije in nacionalni ravni uporabljali do 16. februarja 2015 na vseh gospodarstvih, razen na gospodarstvih s samci pitovnega purana, kjer so se ukrepi uporabljali do 25. februarja 2015.

(4) Italijanski organi so 23. junija 2015 obvestili Komisijo, da so nekateri potrebni ukrepi za zdravje živali in veterinarski ukrepi, ki so se uporabili za obvladovanje in zajezitev širjenja virusa, prizadeli nekatere gospodarske subjekte in da so ti gospodarski subjekti utrpeli izgube dohodka, za katere ni upravičen finančni prispevek Unije v skladu z Uredbo (EU) št. 652/2014 Evropskega parlamenta in Sveta (4).

(5) Komisija je 23. junija 2015 prejela uradni zahtevek italijanskih organov za delno financiranje nekaterih izrednih podpornih ukrepov v skladu s členom 220(3) Uredbe (EU) št. 1308/2013. Italijanski organi so svoj zahtevek pojasnili 11. in 27. januarja 2016.

(6) Zaradi uporabljenih ukrepov za zdravje živali in preventivnih ukrepov je prišlo do zamud pri nameščanju živali na gospodarstva za pitanje kopunov, zlatih in standardnih piščancev ter puranov, ki se nahajajo na okuženih in ogroženih območjih, gospodarstva z vzrejnimi purani, ki se nahajajo na takšnih območjih, pa niso mogla proizvajati valilnih jajc. To je povzročilo izgubo pri proizvodnji mesa pitovnih kopunov, zlatih in standardnih piščancev ter puranov, prav tako pa tudi izgubo pri proizvodnji valilnih jajc vzrejnih puranov v obdobju izvajanja ukrepov za zdravje živali in preventivnih ukrepov. Te izgube je zato primerno nadomestiti.

(7) Zaradi uporabljenih ukrepov za zdravje živali in preventivnih ukrepov so bili piščanci z več gospodarstev z okuženega območja nemudoma zaklani, meso teh piščancev pa se je toplotno obdelalo v skladu s členom 23 Direktive 2005/94/ES ali zamrznilo, da se je olajšala postopna prodaja zamrznjenega perutninskega mesa na okuženem območju. Izgube zaradi razlike v vrednostih med svežim perutninskim mesom in toplotno obdelanim ali zamrznjenim perutninskim mesom bi bilo zato treba nadomestiti.

(8) V skladu s členom 220(5) Uredbe (EU) št. 1308/2013 je delno financiranje Unije enakovredno 50 % izdatkov, ki jih krije Italija za izredne podporne ukrepe. Komisija bi morala po preučitvi zahtevka, ki ga je vložila Italija, določiti največje količine, upravičene do financiranja v okviru vsakega izrednega ukrepa za podporo trga.

(9) Da bi se izognili vsakršnemu tveganju čezmernih nadomestil, bi bilo treba za vsak proizvod določiti pavšalni znesek delnega financiranja na ustrezni ravni.

(10) Prizadeti so piščanci (kopuni, zlati in standardni piščanci), purani (samci in samice) za meso, valilna jajca puranov ter toplotno obdelano ali zamrznjeno piščančje meso.

(11) Da bi se izognili vsakršnemu tveganju dvojnega financiranja, se nastalih izgub ne bi smelo nadomestiti z državno pomočjo ali zavarovanji, delno financiranje Unije v skladu s to uredbo pa bi bilo treba omejiti na upravičene proizvode, za katere ni bil prejet nikakršen finančni prispevek v skladu z Uredbo (EU) št. 652/2014.

(12) Obseg in trajanje izrednih podpornih ukrepov iz te uredbe bi bilo treba omejiti v tolikšni meri, kolikor je nujno potrebno za podporo zadevnega trga.

(13) Zaradi zagotovitve dobrega proračunskega upravljanja teh izrednih podpornih ukrepov bi morala biti do delnega financiranja Unije upravičena le izplačila upravičencem, ki jih Italija izvede najpozneje do 30. septembra 2016. Člen 5(2) Delegirane uredbe Komisije (EU) št. 907/2014 (5) se ne bi smel uporabljati.

(14) Italijanski organi bi morali za zagotovitev upravičenosti in pravilnosti izplačil opraviti predhodne preglede.

(15) Da bi italijanski organi Uniji omogočili izvedbo finančnega nadzora, bi morali Komisiji sporočiti potrditev izplačil.

(16) Da bi Italija zagotovila takojšnje izvajanje teh ukrepov, bi morala ta uredba začeti veljati dan po objavi.

(17) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1

Unija zagotovi delno financiranje v višini 50 % izdatkov, ki jih krije Italija za podporo trga valilnih jajc in perutninskega mesa, močno prizadetega zaradi izbruha visoko patogene aviarne influence podtipa H5N8, ki ga je Italija odkrila in priglasila 15. decembra 2014 in za katerega so se do 16. februarja 2015 na ravni Unije in nacionalni ravni uporabljali ukrepi za zdravje živali in veterinarski ukrepi na vseh gospodarstvih, razen na gospodarstvih s samci pitovnega purana, kjer so se ukrepi uporabljali do 25. februarja 2015.

Izdatki so do delnega financiranja Unije upravičeni samo, če jih Italija upravičencem izplača najpozneje do 30. septembra 2016. Člen 5(2) Delegirane uredbe (EU) št. 907/2014 se ne uporablja.

Člen 2

Najvišja raven delnega financiranja Unije je:

(a) za izgubo pri proizvodnji valilnih jajc vzrejnih puranov z ogroženega območja pavšalni znesek v višini 0,42 EUR na valilno jajce purana, ki se uvršča pod oznako KN 0407 19 11, za največ 313 560 valilnih jajc;

(b) za izgubo pri proizvodnji perutninskega mesa zaradi zamud, povezanih z ukrepi za zdravje živali in veterinarskimi ukrepi v zvezi s kopuni, zlatimi in standardnimi piščanci ter puranjimi samci in samicami za pitanje na gospodarstvih, ki se nahajajo na okuženih in ogroženih območjih, pavšalni znesek v višini: (i) 0,022 EUR na teden na kopuna, ki se uvršča pod oznako KN 0105 94 00, do največ 262 400 kopunov in do najvišjega zneska 42 146,98 EUR; (ii) 0,0244 EUR na teden na zlatega piščanca, ki se uvršča pod oznako KN 0105 94 00, do največ 7 500 zlatih piščancev in do najvišjega zneska 1 620,86 EUR; (iii) 0,0136 EUR na teden na standardnega piščanca, ki se uvršča pod oznako KN 0105 94 00, do največ 1 271 908 standardnih piščancev in do najvišjega zneska 83 715,00 EUR; (iv) 0,0636 EUR na teden na samico pitovnega purana, ki se uvršča pod oznako KN 0105 99 30, do največ 35 040 samic pitovnega purana in do najvišjega zneska 23 240,53 EUR; (v) 0,0722 EUR na teden na samca pitovnega purana, ki se uvršča pod oznako KN 0105 99 30, do največ 34 000 samcev pitovnega purana in do najvišjega zneska 15 387,43 EUR;

(c) za izgubo vrednosti med svežim in toplotno obdelanim piščančjim mesom standardnih piščancev, nemudoma zaklanih na okuženem območju, pavšalni znesek v višini 0,3761 EUR na kilogram žive teže do skupnega zneska 98 297,50 EUR;

(d) za izgubo vrednosti med svežim in zamrznjenim piščančjim mesom standardnih piščancev, nemudoma zaklanih na okuženem območju, pavšalni znesek v višini 0,04 EUR na kilogram piščančjega mesa do skupnega zneska 3 402,44 EUR;

Člen 3

Delno financiranje Unije v skladu s to uredbo se omeji na proizvode, ki niso upravičeni do nadomestila z državno pomočjo ali zavarovanji in za katere ni bil prejet nikakršen finančni prispevek Unije v skladu z Uredbo (EU) št. 652/2014.

Člen 4

Italija pred izvedbo kakršnega koli izplačila izvede izčrpna upravna in fizična preverjanja za zagotovitev skladnosti s to uredbo.

Italijanski organi zlasti preverijo:

(a) upravičenost upravičenca, ki vloži zahtevek za podporo;

(b) pri vsakem upravičenem gospodarskem subjektu: upravičenost, količino in dejansko izgubo pri proizvodnji valilnih jajc vzrejnih puranov;

(c) pri vsakem upravičenem gospodarskem subjektu: upravičenost, količino in dejansko izgubo pri proizvodnji piščančjega in puranjega mesa zaradi zamud pri nameščanju pitovnih kopunov, zlatih in standardnih piščancev ter puranov na gospodarstva, ki se nahajajo na okuženih in ogroženih območjih, med izvajanjem ukrepov za zdravje živali in preventivnih ukrepov;

(d) pri vsakem upravičenem gospodarskem subjektu: upravičenost, količino in dejansko izgubo vrednosti med svežim in toplotno obdelanim piščančjim mesom standardnih piščancev, nemudoma zaklanih na okuženem območju, med izvajanjem ukrepov za zdravje živali in preventivnih ukrepov;

(e) pri vsakem upravičenem gospodarskem subjektu: upravičenost, količino in dejansko izgubo vrednosti med svežim in zamrznjenim piščančjim mesom standardnih piščancev, nemudoma zaklanih na okuženem območju, med izvajanjem ukrepov za zdravje živali in preventivnih ukrepov;

(f) da noben upravičen gospodarski subjekt za nadomestitev izgub iz člena 2 ni prejel sredstev iz drugih virov.

Člen 5

Italijanski organi Komisiji sporočijo potrditev izplačil.

Člen 6

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 13. maja 2016 Za Komisijo Predsednik Jean-Claude JUNCKER

(1) UL L 347, 20.12.2013, str. 671.

(2) Direktiva Sveta 2005/94/ES z dne 20. decembra 2005 o ukrepih Skupnosti za obvladovanje aviarne influence in razveljavitvi Direktive 92/40/EGS (UL L 10, 14.1.2006, str. 16).

(3) Izvedbeni sklep Komisije 2014/936/EU z dne 17. decembra 2014 o nekaterih zaščitnih ukrepih v zvezi z visoko patogeno aviarno influenco podtipa H5N8 v Italiji (UL L 365, 19.12.2014, str. 160).

(4) Uredba (EU) št. 652/2014 Evropskega parlamenta in Sveta z dne 15. maja 2014 o določbah za upravljanje odhodkov v zvezi s prehransko verigo, zdravjem in dobrobitjo živali ter v zvezi z zdravjem rastlin in rastlinskim razmnoževalnim materialom, spremembi direktiv Sveta 98/56/ES, 2000/29/ES in 2008/90/ES, uredb (ES) št. 178/2002, (ES) št. 882/2004 in (ES) št. 396/2005 Evropskega parlamenta in Sveta, Direktive 2009/128/ES Evropskega parlamenta in Sveta in Uredbe (ES) št. 1107/2009 Evropskega parlamenta in Sveta ter razveljavitvi sklepov Sveta 66/399/EGS in 76/894/EGS ter Odločbe Sveta 2009/470/ES (UL L 189, 27.6.2014, str. 1).

(5) Delegirana uredba Komisije (EU) št. 907/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in ostalimi organi, finančnim upravljanjem, potrditvijo obračunov, varščinami in uporabo eura (UL L 255, 28.8.2014, str. 18).